| #### Caput 21 |

| #### #### Venite, comedite et cetera. Thema speciale, pater meus usque modo operatur et cetera. Joan. 5. Aliud. Altissimus de terra medicinam plasmavit, Eccles. 38. Thema proprium, benedictus fructus ventris tui, Luc. 1. Ascendam in palmam, idest in crucem, et apprehendam fructus ejus, Cantic. 7. Sextum principaliter circa sacramentum dominici corporis notandum, est effectus bonitatis suae, sive virtus spiritualis. Nam quia parentes primi per vetiti a Deo pomi gustum corrupti multas infudere miserias suo generi, necessarium fuit medicamento salvatoris miseriis subveniri. Circa quod sciendum, quod nostrae miseriae sunt tres generales; scilicet vincula culpae, defectus gratiae, mortis plagae. De primo Psal. 118: funes peccatorum circumplexi sunt me: 2 Paral. 36, in oratione Manasse: incurvatus sum multo vinculo ferri, idest peccati. De secundo Psal. 138: imperfectum meum viderunt et cetera. Item Psalm. 142: anima mea sicut terra sine aqua tibi, idest sterilis sine fluentia gratiarum et germine virtutum. De tertio Psal. 17: circumdederunt me dolores mortis. Item Psal. 38: amove a me plagas tuas: Job 16: inimicus meus irruit in me quasi gigas, concidit me vulnere super vulnus. In qualibet istarum trium miseriarum generalium intelliguntur quatuor mala specialia, quasi duodecim languores speciales, ad quos curandos ordinantur duodecim dominici corporis effectus, sive fructus. Apocal. 22: ostendit mihi Angelus lignum vitae afferens fructus duodecim per singulos menses, idest ad curandos nostros duodecim defectus, sive languores. Psal. 102: benedic anima mea dominum, qui propitiatur omnibus iniquitatibus tuis et cetera. Prima quatuor mala nostra sive languores sunt quasi vincula culpae, quibus stringuntur animae: scilicet Daemonis tentatio, fomitis repugnatio, cordis macula, creatoris offensa. Contra haec valet fructus virginis, scilicet corpus salvatoris. De primo languore ad Ephes. 6: induite vos armaturam Dei, ut possitis stare adversus insidias Diaboli: Eccles. 11: multae sunt insidiae dolosi, scilicet de diversis vitiis, et multis modis tentat. 1 Petr. 5: vigilate, quia adversarius vester et cetera. Glossa, circuit tamquam hostis, clausos obsidens muros, explorat an sit aliqua pars murorum minus stabilis, cujus aditu ad anteriora penetret. Offert oculis formas illicitas, et faciles voluptates, ut usu destruat castitatem; aures per canora tentat, ut Christianum molliat rigorem; linguam convitio provocat, manus injuriis lacessentibus ad caedem instigat, honores terrenos promittit, ut caelestes adimat. Psal. 142: persecutus est inimicus animam meam. De secundo Galat. 5: caro concupiscit adversus spiritum. Ad Rom. 7: video aliam legem in membris meis repugnantem legi mentis meae. Augustinus: video aliam legem, idest fomitem peccati in membris meis, ut in oculo ad concupiscendum, in lingua ad maledicendum, in manu ad malefaciendum, et sic de aliis: repugnantem legi mentis meae, idest legi Dei. De tertio, Jerem. 2: si laveris te nitro, tamen maculata es in iniquitatibus tuis coram me: Proverb. 20: quis potest dicere, mundum est cor meum, purus sum a peccato? Eccles. 7: non est homo justus in terra qui faciat bonum et non peccet. De quarto Deut. 9: memento ne obliviscaris quomodo ad iracundiam provocaveris dominum Deum tuum. Et quanto major culpa, tanto major contra peccatorem ira divina. Zach. 1: ego iratus sum parum, ipsi autem adjuverunt in malum. Augustinus: justitia Dei non sinit esse dedecus culpae sine decore vindictae. Contra haec quatuor mala ordinantur quatuor dominici corporis fructus primi, qui nos liberant a vinculis culpae: Daemonem fugat, fomitem refrigerat, maculam cordis mundat, iram Dei placat. De primo fructu Tob. 6: si cordis particulam super carbones posueris, fumus ejus extricat omne genus Daemonum. Flumen, in quo pisces sunt, significat mundum: omnes pisces ejus, diversa genera hominum: piscis ille magnus, gentem Judaeorum: cor piscis, quasi membrum nobilissimum, et ex quo vita procedit, beatam virginem: particula cordis significat corpus salvatoris de virgine sumptum. Hoc debet super carbones poni, idest fidelibus accensis, igne amoris donari: tunc fumus ejus, idest virtus spiritualis, fugat tentationes Daemonum. Psal. 67: exurgat Deus, et dissipentur inimici ejus et cetera. De secundo fructu Psal. eod.: Selmon mons Dei, mons pinguis. Mons Dei est Christus, Selmon interpretatur umbra. Christus igitur est umbra nostri refrigerii, quia, ut dicit Glossa, de corpore Christi manat umbra gratiae, quae nobis defensaculum est contra incentiva vitiorum, et carnalis concupiscentiae: unde dictum est de virgine beata: virtus altissimi obumbrabit tibi, idest umbram faciet tibi: umbra enim fit de corpore et lumine. Lumen est verbum Dei, corpus caro Christi. Accessit lumen corpori, idest verbum carni. Verbum enim caro factum est. Dum ergo fidelis corpus Christi sumit, spirituale refrigerium percipit quasi de umbra gratiae, quae de ipso fluit. Oseae 14: ego quasi ros, et Israel germinabit quasi lilium. De tertio fructu Isa. 6: volavit ad me unus de Seraphim, et in manu ejus calculus quem forcipe tulit de altari, et dixit: ecce tetigi labia tua, et auferetur iniquitas tua, et peccatum tuum mundabitur. Lapis iste praecisus sumptus de altari, significat corpus Christi; et dum eo os cordis tangitur, peccatum veniale mundatur. Gregorius: dominus dedit nobis sacramentum salutis, ut qui quotidie peccamus, et ille jam mori pro peccato non potest, per hoc remissionem consequamur. De quarto fructu Prov. 21: munus absconditum extinguit iras: Levit. 2: si de craticula fuerit oblatio simila conspersa oleo, tollet memoriale de ipso, et adolebit super altare in odorem suavitatis domino. Panis in craticula coctus et oblatus, et aspersus oleo, Christus in cruce pro nobis passus, et totus unctus spiritu sancto. Hujus sacrificii memoriale est hostia, quae offertur in memoriam passionis dominicae. Haec debet et super altari adoleri, idest, accendi, quia in corde fideli cum fervore desiderii et devotionis suscipi. Hic odor suavitatis est domino, idest tam gratus Deo, ut ob ejus gratiam remittat iram suam, et nos sibi reconciliet, et ad aeternam pacem perducat. Amen. ####  |