| #### CAPUT 16 |

| #### #### Et ascendit Joannes de Gazaris. Haec est secunda pars illius, Antiochus autem: ubi postquam ponitur, quod Antiochus noluit acceptare arma et argentum, quae illi Simon miserat ad expugnandum Doram ubi erat Tryphon, rex ipse misit exercitum contra Judaeos, ibi: et constituit rex Cendebaeum. Hic vero ponitur primo Simonis exhortatio, ibi: et vocavit Simon duos filios suos: secundo ponitur filii Simonis, qui Joannes dicebatur, substitutio, ibi: et ascendit Joannes. Et circa hoc primo ponitur quomodo exercitum animavit et informavit. Secundo quomodo exercitum ordinavit, ibi, et admovit castra. Tertio quomodo exercitum adversarium debellavit, ibi: et exclamaverunt et Ptolomaeus. Hic primo ponitur, quomodo Ptolomaeus contra Simonem conspiravit. Secundo quomodo quidem deceptorie Simonem et filios hospitavit, ibi: et suscepit eos filius Abobi; tertio quomodo ibidem Ptolomaeus eos proditorie trucidavit, ibi, et cum inebriatus esset. Quarto quomodo super hoc regem contra Judaeos informavit, ibi: et misit aliquos. Quinto quomodo Joannes filius Simonis evasit, ibi: ut autem audivit. Amovit castra contra faciem eorum, scilicet Cendebaeus, vel melius Joannes filius Simonis. Primus. Joannes scilicet in medio. Itaque pedites erant ante et retro, et equites in medio. Sacris, quia usus eorum statutus erat a lege. Tubis, secundum praeceptum legis Numer. cap. 10. Munitionem fugerunt, id est, in Cedronem. Aedificavit, scilicet Cendebaeus constitutus a Simone. Sacerdotis, scilicet ipsius Simonis cujus habebat filiam. Exaltatum cor ejus, praesumptione et ambitione dominandi. Mensis Sabbat, id est Februarius apud nos. Duos filios, scilicet Judam et Mathathiam, et remansit Joannes. Et quosdam pueros, scilicet suos. Josephus dicit, quod uxorem Simonis matrem uxoris suae vinculavit cum duobus filiis forte parvulis, quos occidere noluit. In libro dierum, quem non habemus. Notandum tamen est, quod iste fuit Joannes Hircanus cujus facta continuat Magister in historiis usque ad decimum cap.; et dicitur Hircanus propter bellum contra Hircanos. De factis vero istius et probitatibus, multa possunt videri in Glossa super locum et in historiis. ####  |