| #### CAPUT 15 |

| #### #### Nicanor autem ut comperit et cetera. Haec est secunda pars partis praecedentis; in qua postquam ponitur Nicanoris destinatio, subjungitur ejus a Juda et suis interfectio. Et primo ponitur Nicanoris superbia in principio capitis. Secundo Machabaei confidentia, ibi: Machabaeus autem. Tertio de hostibus magna victoria, ibi: Judas vero. Circa primum ponitur fallax hostis intentio. Secundo ejus redargutio, ibi: Judas vero. Tertio veritatis ab ipso investigatio, ibi, at ille infelix. Quarto veritatis auditae despectio, ibi: et respondentibus illis. Circa secundam partem principalem hortatur suos Judas. Primo recitatione verborum. Secundo expositione somniorum, ibi: singulos autem illorum. Et circa istorum numerum primum declarat Judae confidentiam, et promittit de caelo victoriam; et recitat Scripturae divina adjutoria, replicat et hostium malitiam. Circa secundam partem harum duarum ponit primo Judam somniantem, ibi: singulos autem illorum. Secundo Oniam orare videntem, ibi: Oniam qui fuerat. Tertio virum Oniae apparentem, ibi: post hoc autem apparuisse. Quarto Jeremiam pro populo orare promittentem, ibi: hic est qui multum orat pro et cetera. Quinto Jeremiam Judam animantem, ibi: accipe sanctum gladium. Sexto populum ex his vires colligentem, ibi: exhortati itaque verbis. Septimo Judam deprecantem, ibi: et cum jam sperarent. Circa tertiam partem principalem ponitur primo quomodo congressi fuerunt. Secundo quomodo exercitum Nicanoris occiderunt. Tertio quomodo caput et linguam et manus ejus absciderunt. Quarto quomodo caput ejus in loco eminenti suspenderunt. Quinto gratias Deo cum laetitia reddiderunt. Sexto quomodo diem victoriae celebrari ordinaverunt. Nunc ad literam. Ne ita barbare feceris, idest extranee, ruditer vel crudeliter, sanctificationi, passive, idest sanctificatae, vel active, quia observantes, ex hoc sanctificantur. Commune trophaeum, idest habeo victoriam omnibus notam. Machabaeus autem confidebat, scilicet malitiam ejus esse publice puniendam. Cum omni spe, idest spe perfecta. De lege; idest aequitate et sanctitate legis, et prophetarum. Juramentorum, scilicet Nicanoris, de quo supra cap. 14. Armavit, idest constanter firmavit. Onia, qui fuerat mortuus, supra 4. Qui multum orat. Hinc patet sanctos habere curam de vivis, et eos qui mortui sunt in sanctitate, vivos suis orationibus ante Deum juvare. Extolli posset impetus, idest intendi et fieri major contra inimicos. Compositi. De hac compositione satis habetur supra libro 1, cap. 6, si tamen sit idem praelium, quod non omnino credo. Vel forte in isto praelio eodem modo bestias et elephantes ordinaverunt. Ezechia. Isai. 28, et 4 regum 19, vide de hoc. Prima, scilicet hebdomada. Adar, idest Martii, Esther 9. Pridie, quia solennitas Mardochaei fuit die 14 Martii, et ista ponitur die 13. Ex illis temporibus, scilicet usque ad captivitatem Romanorum. ####  |