| #### Caput 2 |

| #### #### Venite comedite panem etc. causam tuam et cetera. Speciale. Item in memoria aeterna. Hoc facite in meam commemorationem, Lucae 22. Thema: item estote parati quia qua hora et cetera. Lucae 12. Prima causa institutionis sacramenti dominici corporis est memoria salvatoris, circa quam tria possunt quaeri. Primo, quid mali sequitur, si memoria domini fuerit relicta. Et dicendum quod triplex: scilicet amissio gratiae divinae, subjectio potestatis diabolicae, magna deformitas culpae. De primo Deuter. 32: Deum qui te genuit, dereliquisti et cetera. Et ait: abscondam faciem meam, et considerabo, idest subtraham gratiam. Ubi fons perit, rivus arescit. Isaiae 13: eris deserta, quia oblita es Dei creatoris tui. Eccl. 20: oratio fatuorum effundetur. De secundo Judic. 4: obliti sunt Dei sui, et tradidit eos in manus Sisarae, idest potestati Diaboli. Tobiae 6: qui conjugia ita suscipiunt ut Deum a se et a sua mente excludant, in his habet potestatem Daemon. De tertio ad Rom. 1: sicut non probaverunt, idest noluerunt Deum habere in notitia, tradidit illos in reprobum sensum, ut faciant ea quae non conveniunt. Et, heu. Hoc saepe fit usque ad mortem. Psalm. 9: non est Deus in conspectu ejus et cetera. Joel 1: computruerunt jumenta in stercore suo. Jumenta impudica et insipientia sunt homines stulti, carnales, Deum prae oculis non habentes. Hujusmodi in stercore suo putrescere, est in luxuria et aliis peccatis vitam finire. Secundo quaeritur de quibus de nostro salvatore memoria sit habenda. Et dicendum de tribus: de praeterito, de praesenti, de futuro. De praeterito, ut nostri redemptoris, quia propter nimiam caritatem a morte mala morte sua liberavit nos. De praesenti, ut omnium inspectoris, qui per occultam praesentiam omnia nostra semper cernit. De futuro, ut justi judicis, qui per omnipotentiam suam omne pravum incorrectum districte judicabit. De primo Thren. 3: recordare paupertatis meae, et transgressionis, idest maximae humiliationis, absynthii et fellis, idest amarae passionis. Ezechiel. 9: signa tau super frontes virorum dolentium et gementium super cunctis abominationibus quae fiunt in civitate hac. Tau figuram crucis habet, idest passionis Christi, quae semper est bonis in mente ferenda. De secundo Psal. 99: scitote quoniam dominus ipse est Deus, omnia scilicet implens, omnia videns, ubique praesens. Hinc ait: providebam dominum in conspectu meo semper, Psal. 5. Ecclesiastic. 39: opera omnis carnis coram domino, et non est quicquam absconditum ab oculis ejus. Cant. 2: en ipse stat post parietem nostrum, idest induitur parietem carnis nostrae: prospiciens per cancellos: quia licet intus degens occultus a nobis videri non possit, tamen omnia nostra videt. De tertio Isai. 30: ecce nomen domini venit de longinquo, ardens furor ejus, et gravis ad portandum. Ecce venit, idest attendite, quia cito veniet ad districtum judicium. Matth. 24: vigilate et cetera. Hieronymus: sive comedo, sive bibo, sive aliquid aliud facio, semper intonat in auribus meis quasi tuba vehemens vox illa terribilis, surgite mortui, venite ad judicium. De omnibus tribus simul. Psal. 110: memoriam fecit mirabilium suorum: quasi diceret: dominus dedit nobis escam, scilicet seipsum ad memoriam suorum mirabilium: praeteritorum, quod nos redemit: praesentium, quod omnia nostra respicit: futurorum, quod districte tandem judicabit. Tertio quaeritur quid valeat memoria nostri salvatoris. Dicendum ad tria. Primae enim rei memoria, scilicet passionis Christi, valet ad cor nostrum ejus amore inflammandum. Secundae rei, scilicet ejus continuae inspectionis, valet ad nos a peccato custodiendum. Tertiae rei, scilicet districti judicis, valet ad excitandum nos ut praeparemur contra futurum judicium. Primum facit nos bonum diligere, secundum malum odire, tertium imminens periculum praecavere. De primo Lucae 12: ignem veni mittere in terram, et quid volo nisi ut ardeat? Ignem veni, idest causam amoris misi in mundum beneficio passionis, quae si pie recordata fuerit, amore magno cor accendit. Psalm. 38: concaluit cor meum intra me et cetera. Bernardus: super omnia te mihi reddit amabilem, Jesu bone, calix quem bibisti, opus redemptionis meae. Idem quanto pro me dominus factus est vilior, tanto mihi factus est carior. De secundo Proverb. 8: timor domini odit malum. Timor inquam quo mens semper Deum praesentem et omnia videntem attendit, a peccato custodit: hinc e converso Eccle. 23: omnis homo qui transgreditur lectum suum contemnens animam suam dicens, quis me videt? Tenebrae circumdant me: non intelligit quoniam omnia videt oculus domini, et expellit a se timorem Dei. Ezechiel. 8: certe vidisti, fili hominis, quae seniores faciunt in tenebris. Dicunt enim, non videt dominus. Glossa: si dominum praesentem et omnia videntem et judicantem semper cogitaremus, aut vix aut nunquam peccaremus. Boetius: magna nobis indicta est necessitas bene vivendi, cum agamus omnia ante oculos judicis cuncta cernentis. De tertio Exod. 19: sanctifica populum, et sint parati in diem tertium: die enim tertio descendet dominus coram omni plebe; quasi diceret, mementote, quia dominus terribilis descendet ad districtum judicium: et ideo estote parati in diem tertium. Primus dies est dies nostrae nativitatis: secundus nostrae conversationis: tertius dies mortis, vel adventus districti judicii. Luc. 12: estote parati. In praeparatione ad judicium debent tria notari; scilicet modus, providentia non praeparatorum poenam evadere, lucrum cum praeparatis vitam aeternam possidere. De primo Eccle. 18: ante judicium praepara justitiam tibi, scilicet poenitentiam agendo. Matth. 3: poenitentiam agite. Appropinquabit enim regnum caelorum, idest regis caelestis judicium justum. Joel 2: magnus dies domini et terribilis valde, quis sustinebit eum? Nunc ergo dicit dominus: convertimini ad me etc.: quasi diceret: apparate vos ad diem domini poenitentiam agendo, et peccata mundi non faciendo. De secundo Apoc. 18: exite de Babylone, popule meus, et ne participes sitis delictorum ejus, et de plagis ejus non accipietis. Exite de Babylone, idest praeparate vos ad judicium poenitentiam agendo, et peccata mundi non faciendo: et per talem providentiam evadetis ejus poenam. Luc. 12: si sciret paterfamilias et cetera. Glossa: nesciente patrefamilias, domum fur perfodit; quia dum a sui custodia spiritus dormit, improvisa mors carnis habitaculum irrumpit, et animam ad supplicia trahit. Furi autem resisteret, si vigilaret, et adventum judicis occulte praevenientem praecavens, judici poenitendo occurreret; et sic utique dormientium, idest non praeparatorum poenam evaderet. De tertio Matth. 25. Cum fatuae virgines, idest animae non paratae, irent emere ad forum Diaboli cum Eva, vel cum Dina, ubi pro modica re dant multa bona, venit sponsus, et quae paratae erant et cetera. Ecce triplex lucrum praeparationis ad judicium: scilicet possessio caelestis regni, societas amabilis sponsi, delitiae totius boni. Primum notatur ibi, intraverunt: secundum ibi, cum eo: tertium ibi, ad nuptias. De primo Matth. 25: venite benedicti patris. De secundo 1 Thessalon. 4: semper cum domino erimus, sine quo nulli bene, cum quo nulli male esse poterit. Joan. 17: pater quos dedisti mihi, volo (...) ut videant claritatem quam dedisti mihi. De tertio Isai. 66: gaudete cum Jerusalem, idest cum beatorum omnium pacifica et jucunda societate, ut repleamini ab uberibus consolationis ejus. ####  |