| #### CAPUT 15 |

| #### #### Et misit Antiochus filius Demetrii et cetera. Haec est secunda pars illius. Et audivit Simon: ubi postquam egit de facto Simonis sub Demetrio, hic agitur de factis ejus sub Antiocho fratre praedicti Demetrii, secundum aliquos, et secundum alios, filio. Ubi ponitur primo ejus cum Simone confoederatio. Secundo ipsius regis alienatio post calumniam, ibi, Antiochus autem. Tertio ipsius expugnatio, ibi, et venit Athenobius amicus. Circa primum ponitur primo Antiochi intentio. Et secundo Simonis salutatio, et post sibi concessorum confirmatio, ibi: nunc ergo statuo. Et tertio ipsius Antiochi in regem susceptio, et Tryphonis persecutio, ibi: anno centesimo et cetera. Quarto ipsius Antiochi a Romanis pro Judaeis honorandis informatio. Antiochus autem. Haec est secunda pars principalis, in qua ponitur primo Tryphonis ab Antiocho expugnatio. Et secundo ipsius Simonis curialis visitatio, ibi: et misit ei Simon. Tertio ipsius Antiochi denegatio, ibi: et noluit. Quarto ipsius a Simone injuriosa petitio, ibi: et misit ad eum Athenobium. Et venit Athenobius. Haec est tertia pars in qua ponitur oppugnatio Simonis. Et primo sub Antiocho 2 a Ptolomaeo quodam principe, ibi: et Ptolomaeus filius Abobi. Circa primum ponitur Simonis ad interrogata responsio. Et secundo responsionis ejus ad regem Antiochum reportatio, ibi, reversus est autem cum ira. Tertio exercitus congregatio, ibi: et constituit rex Cendebaeum. Sed jam ad literam. Antiochus filius Demetrii. Secundum Josephum, iste fuit frater Demetrii junioris, qui captus fuit a Persis in custodia positus, ut habetur supra cap. 14: et ideo voluit iste loco ejus regnare: et secundum Glossam, hic accepit Cleopatram uxorem fratris sui Demetrii, quae etiam fuerat uxor Alexandri, filiam Ptolomaei regis Aegypti, supra 10; et iterum fuit sublimatus, eo quod plures civitates se ei reddiderunt; et tantas opes habuit, quod etiam castra domus suae, etiam vasa coquinae de argento erant. Postquam vero Babyloniam cepit, exercitum contra Spartiatas movit qui fratrem suum detinebant, et necessitate compulsi Spartiatae Demetrium reddiderunt; tamen postea, eo quod exercitum suum dimiserat, occiderunt. Iste vero quatuordecim annis regnavit, post quem frater ejus iterum Demetrius, supra 4. Facere percussuram proprii numismatis. Numisma proprie dicitur imago. Numismatis, idest auctoritatem faciendi novum modum numi. Venit autem, recapitulatio est ejus quod dictum fuit supra cap. 14, excepto quod additur hic de literis, quas attulit Numenius ad reges et regiones. Regi Demetrio. Argumentum est, quod quando haec scripserunt Romani, non erat captus Demetrius, vel haec scripserant prius Demetrio, quando regnabat. Antiochus. Revertitur ad historiam de Antiocho. Ex quo patet quod ab illa parte, venit autem Numenius, totum est incidens et recapitulatio, sicut dictum est. Vel forte in tempore fuit factum, quoad istos qui hic nominantur, quod prius factum fuerat cum diminutione. Secundo, idest secundum insultum, quia forte iterum ab obsidione recesserat, et semper manus, idest manualem impugnationem, vos tenetis Joppen et Gazaram. Has nominat tamquam fortiores. Fines, quia ad illam terram erant superadditae. Date talenta argenti et exterminii, idest date pecuniam ratione damni quod intulistis. Cedronem, idest castrum quod situm est in torrente Cedron, qui est juxta Jerusalem ad impediendum viam in Jerusalem. Et torrens Cedron intermedium inter ipsos et hostes. ####  |