| #### Caput 8 |

| #### #### Secundus exitus est quasi voluntarius, cum homo Deum diligere incipit, et in amicum suscipit quasi per voluntariam electionem. Deut. 26: dominum elegisti hodie, ut sit tibi Deus. Sed electionem deliberatio antecedit. Ad habendum igitur amicum voluntas deliberat, et tamdem eligit. Seneca: tu cum amico tuo omnia delibera, sed de ipso primum. Prius vide an tibi in amicitia aliquis recipiendus sit, et cum eum placuerit fieri, toto illum pectore admitte. Deliberare est diversa librare; eligere est duobus praejacentibus praeoptare alterum alteri. Ecce modo duo libranda, Deus et homo, creator et creatura, quem horum in amicum eligamus. In libra hominis ponderant multum quaedam generalia: et praecipue tria: scilicet naturae conformitas: Prov. 13: omne animal diligit sibi simile: nec est per se vera, et ideo magis simile sibi magis. Prov. 27: volatilia ad similia sibi conveniunt et cetera. Item praesentialitas: unde arguit 1 Joan. 4: qui non diligit fratrem suum quem videt, Deum quem non videt quomodo potest diligere? Haec praeponderat quandoque consanguinitati. Prov. 27: melior est vicinus juxta, quam frater procul. Item utilitas, secundum illud poetae: vulgus amicitias utilitate probat. Quaedam specialia multum praeponderant in libra hominis, et praecipue tria: ut consanguinitas, secundum quam praeponderat pater extraneo, et similia. Item uxor parentibus. Genes. 2: relinquet homo patrem suum et matrem suam, et adhaerebit uxori suae. Item fidelitas, item amicabilitas, item gratiositas. 1 Machab. 10: aptus es ut sis amicus regis. Prov. 18: vir amicabilis ad societatem magis amicus est quam frater. Ex oppositis in libra ex parte Dei praeponderant multa, quae si praeponderant, faciunt deliberationem. Deliberationem sequitur electio, qua Deus homini praeoptatur, et in amicum eligitur. Cantic. 3: dilectus meus candidus et rubicundus, electus ex millibus. Vide nunc, et pone in libra Dei etiam ea quae in hominibus libra praeponderant; et primo specialiter et proprie ea quae homo non habet, sed solus Deus propter quae sit merito diligendus. ####  |