| #### CAPUT 12 |

| #### #### His factis pactionibus. Haec est secunda pars divisa contra praecedens capitulum: ubi ponit multiplicem particularem victoriam quam de adversariis obtinuit Judas; et secundo agitur de sepultura aliquorum Judaeorum transgressorum, ibi: Judas autem collecto. Per totam primam partem ponit adversariorum repugnantiam in generali, et secundo in speciali, ibi: Joppitae vero. Circa istud secundum, primo ultio de proditione Joppitarum. Secundo de proditione Jamnitarum, ibi: sed cum cognovisset et eos. Tertio conflictum cum Timotheo et Arabis, ibi: inde cum jam abiissent. Quarto cum illis, qui erant in quadam forti civitate, ibi: aggressus est autem et civitatem. Quinto iterum contra Timotheum et contra Ptolomaeum, ibi: inde discesserunt stadia. Sexto contra Gorgiam, ibi: et post Pentecostem. Septimo contra Scythas, ibi: ideo ad civitatem Scytharum. Circa secundam partem principalem totius cap. ponitur primo ex parte ipsius Judae et suorum intentio sepeliendi. Secundo ex parte mortuorum transgressio delinquendi, ibi: invenerunt autem sub tunicis. Tertio oblatio ponitur ad placandum Deum, ibi: omnes itaque benedixerunt: ubi describitur placatio Dei et ex peccati detestatione, et ex communi oratione, et ex unanimi tribulatione. Nunc ad literam. Agriculturae operam dabant. Hoc dicitur in signum pacis et tranquillitatis. Qui resederant, idest nimis diu quieverant a debellando Judaeos, ut eis videbatur. Timotheus, fuit forsan alius ab illo qui supra eodem Lib. cap. 10 fuit interfectus. Cypriarches, idest principes Cypri. Scaphas, idest naves: est enim scapha parva navis et levis, quandoque de una solum arbore concava facta, vel ex viminibus et corio tecta: et ducitur in aquam et facile in terram appellitur tempore periculi. Dicitur autem scapha a scaphos, quod est speculum, quia piratae talibus utebantur ad speculandum: aut forte quia de longe possunt speculari. Arietibus. Aries ponitur pro instrumento perforandi muros, eo quod ad literam perforat eos ad modum arietis invadentis. Sumitur enim ligamen de forti et duro et nodoso trunco, et vestitur ferro, et impetu violento in murum impellitur et ipsum perforat. Machina etiam generaliter est instrumentum exquisite inventum. Tubianei, dicuntur illi qui se tenebant ex parte Judaeorum, non tamen erant Judaei: et dicuntur sic quasi alieni tubis conducti vel vocati. Morte ejus decipi eveniret, quia si moreretur ipsi occiderentur. Fidem enim non tantum per sponsionem sicut nos faciunt: sed per sponsionis conformitatem. Scythopolitas, idest cives habitantes in civitatibus Scytharum. Septimanarum, idest Pentecostes festo: quod secundum determinatum numerum septimanarum post Pascha celebratur, supra 7, et Lev. 23. Contingit paucos ruere Judaeorum, quia absconderunt donaria idolis immolata, ut statim dicitur infra, Baccenoris, idest Tubianeis, de quibus dictum est, quod fuerunt a Juda conducti, ut ad sonitum tubarum essent Judaeis in auxilium. Thracibus, idest hominibus de Thracia. Thraces enim, secundum Papiam, descenderunt a Thiras filio Japhet et sunt homines valde severi. Irruit in eum, idest in Dositheum, non in Gorgiam. Esdrim, iste erat huic Gorgiae principalis post ipsum. Militibus incussit, idest milites Gorgiae incussit ad fugam qui erat eorum principalissimus. Purificati, supple existentes. Et sequenti, die scilicet post sabbatum. Ex hoc loco habet Ecclesia fundamentum orationes faciendi pro mortuis. Post sabbatum martyrum, idest post diem dominicam, donariis, idest de illis quae data erant idolis vel ad sacrificandum vel ad ornandum. Lex Deuteronomii 7. Oblivioni traderetur, adeo quoad hoc quod amplius ipsum non puniret in alios: vel oblivioni traderetur, aut ab ipsis celaretur, neque divulgaretur in alios. Sub oculis. Aliqui libri habent sic, sub oculis videntes quae facta sunt: et tunc sensus est quod servarent se sine peccato, sub oculis, idest sub poena perdendorum oculorum: quam prohibitionem sciunt juste factam, videntes quae facta sunt, quod scilicet pro peccato eorum fratres prostrati sunt. Alii habent, sub oculis viventis vel videntis Dei: quasi dicat, si peccaveritis, Deus videbit, sicut patet per ea quae facta sunt, quomodo pro peccato suo prostrati sunt. Pro peccato, sacrificium, et ponitur ad majorem intentionis Ecclesiae expressionem, cum dicitur: pro peccatis mortuorum, ut a peccatis solvantur, de resurrectione cogitans. Aliqui dicunt, quod istud totum, bene religiose etc. est additum; alii quod totum est de textu, illud scilicet, pro peccato sacrificium, bene et religiose de resurrectione cogitans. Et hoc videtur esse verum per sequentem literam. Sancta et cetera. Quae tamen truncata esset sine hoc. Sancta ergo, verbum istud est historiographi: et notandum quod quasi omnia dicta in hoc capite tractantur supra in primo libro, et hic supplentur. ####  |