| #### Articulus 21 |

| #### #### Decimo octavo videamus de descensu Christi ad Inferos: de quo dicitur Ephes. 4: quod autem ascendit, quid est nisi quia et descendit primum in inferiores partes terrae, Glossa idest ad Inferos. Ad cujus evidentiam sciendum est, quod Infernus quandoque nominat locum, aliquando nominat supplicium: unde dicit Glossa Jacobi 2, quod Daemones semper circumferunt suum Infernum, sicut febricitantes ardorem suum. Christi vero anima non descendit ad Inferni supplicia secundum locum. Fuit autem conveniens Christum ad Infernum descendere, primo ad suae dignationis manifestationem: unde Matth. 11: tu es qui venturus es, an alium expectamus? Ac si aperte dicat, sicut pro hominibus nasci dignatus es, an etiam pro hominibus mori et ad Inferos descendere digneris insinuat, ut exponit Gregorius in Hom. Secundo ad patrum liberationem: unde Zach. 4: tu autem in sanguine testamenti eduxisti vinctos de lacu in quo non erat aqua. Unde in persona patrum in Inferno existentium cantat Ecclesia, advenisti desiderabilis, quem expectamus et cetera. Tertio ad Daemonum confutationem: unde in Psal. 23: attollite portas principes vestras, Glossa Angeli praeeuntes Christum ad Infernum, dicunt: o vos principes Inferni, tollite portas vestras, idest auferte potestatem, qua usque nunc homines detinebatis in Inferno. Notandum vero quod quadruplex est Infernus: primus est damnatorum, in quo est carentia lucis divinae et visionis aeternae, et poena sensus: secundus Infernus super istum dicitur Limbus puerorum, in quo sunt duo prima sine tertio: tertius super istum Infernus, qui dicitur Purgatorium, in quo sunt duo ultima sine primo. Quartus supra istum est sinus Abrahae, in quo non sunt duo extrema, sed medium, scilicet carentia divinae visionis. A primo nunquam transierunt animae ad secundum, nec e converso: a secundo similiter nunquam transierunt ad tertium, nec e converso: a tertio vero transierunt ad quartum, sed non e converso: in hunc vero quartum Christus descendit, et quos ibi invenit, liberavit: unde dicitur Infernum momordisse, secundum illud Oseae 13: morsus tuus ero Inferne, quia partem inde abstulit. Fuit autem anima Christi in hoc Inferno per triduum mortis suae cum sanctis patribus, ut simul educeretur et corpus de sepulchro, et anima de Inferno. Quod autem dictum est latroni, hodie mecum eris in Paradiso, Luc. 23, intelligendum est de Paradiso spirituali. Est enim triplex Paradisus. Primus est terrestris, in quo Adam positus fuit, Genes. 2. Secundus caelestis, de quo dicitur Ezech. 28: in deliciis Paradisi Dei fuisti. Tertius spiritualis, in quo sunt qui divina gloria perfruuntur; de isto dictum est latroni, hodie mecum eris in Paradiso, quia latro et alii sancti patres in Inferno cum Christo existentes, divina ejus gloria perfruebantur. ####  |