| #### CAPUT 9 |

| #### #### Interea ut audivit Demetrius. Haec est tertia pars illius, anno centesimo quinquagesimo primo: in qua post Demetrium superatum et Judam cum Romanis confoederatum, describitur Demetrius hujus occasione turbatus, et exercitus ab eo congregatus. Ponitur ergo primo ex utraque parte exercitus congregatio, et secundo exercituum congressio, ibi, et movit exercitus. Tertio Judae occisio et exercitus prostratio, ibi: et factum est post obitum. Circa primum ponitur primo apparatus a parte Demetrii, et secundo ex parte Judae, ibi: et Judas posuerat castra. Et in ista ponitur primo Judas exercitum congregare, et secundo ponitur exercitum Judae prae timore ab ipso recedentem, ibi: et viderunt multitudinem exercitus. Tertio Judam remanentem cum paucis ex zelo dolentem et fastidiente, ibi: et vidit Judas. Quarto exercitum suum bellare dissuadentem, ibi: et avertebant eum. Quinto Judam exercitum suum animantem et nullo modo fugere disponentem, ibi: et ait Judas: absit istam rem facere. In secunda parte principali expresse patet ordo congressus. In tertia principali, primo Judas moritur, secundo mors ejus ponitur, et tertio a populo plangitur, et quarto probitas ejus repetitur. Circa quartam partem principalem ponitur: primo quomodo Juda mortuo mali latentes apparuerunt, secundo quomodo Bacchidi seipsos adunarunt: et tertio quomodo sub ipso in illa regione praepositi fuerunt. Ait ergo: interea, idest cum fieret cum Romanis confoederatio, quia cecidit Nicanor, vide supra cap. 7. Bacchidem et Alcimum et dextrum cornu, idest fortiores de tota militia sua, qui ad dexteram ejus erant et plusquam alii ab ipso appretiati. In Arbellis. Videtur hic esse nomen regionis in qua erat Masaloth, in cujus confiniis multos peremerunt. Josephus tamen vult quod Arbellis scilicet sit civitas Galilaeae; sed hoc non videtur probabile, quia Galilaea non est ita prope Jerusalem. Tria millia viri electi cum eo. Josephus ponit mille tantum vel duo millia, et confractus est corde, idest taedio affectus, et hoc quia vehementem zelum habebat et ipsum prosequi non poterat. Liberemus animas nostras, scilicet ab eis nos divertendo modo, idest hac vice, contra consuetudinem nostram fugientes, et ait Judas, absit. Sed nonne fuit hujusmodi audacia notabilis, secundum quod est vitium? Dico quod non; quia non haec dixit confidens de seipso, sed de divino auxilio. Unde supra dixerat: non est differentia apud dominum salvare in paucis aut in multis. Non inferamus crimen gloriae nostrae, non tam humanae quam divinae; idest non tam in via quam in patria, quae non habetur sine perseverantia. Et divisi sunt equites, scilicet Bacchidis, ita quod faciebant cornu dextrum, idest a dextris, et cornu sinistrum, idest a sinistris. Invasit autem cornu dextrum Judas tamquam fortis, et a cornu sinistro invasus fuit a tergo, ac per hoc ex utraque parte invaluerunt contra eum. Magnam autem probitatem fecit in resistendo. Notandum quod Judas tenuit principatum septem annis, pater enim ejus mortuus fuit anno centesimo quadragesimo sexto, ut supra cap. 1 dictum est. Hic vero anno centesimo quinquagesimo secundo. Et Jonathas et Simon tulerunt Judam et cetera. Judam idest cadaver Judae redemptum ab hostibus pretio. Emerserunt iniqui, qui scilicet prius latebant timore Judae, et vindicabat in illis, idest vindictam in illis de factis Judae faciebat. Et congregati sunt omnes amici Judae. Haec est tertia pars principalis illius in cap. 2: in diebus illis: ubi post victorias Judaeorum sub Mathathia et sub Juda ponuntur victoriae eorum sub Jonatha, qui sub quatuor regibus triumphavit: primo sub isto Demetrio, secundo cum Alexandro filio Antiochi illustris, ut dicitur cap. 10; tertio sub Demetrio filio alterius Demetrii cap. 11; quarto sub Antiocho filio Alexandri, ut dicitur cap. 12. Circa residuum hujus cap. ponitur, quomodo Jonathas bis congressus est cum Bacchide; et prima vice illius exercitum minoravit et reliquos fugavit, et secunda vice ipsum quasi totaliter debellavit. Et cogitaverunt omnes iniqui, dicentes. Circa primum agitur de Jonathae promotione, et secundo de Bacchidis insurrectione, ibi: et cognovit Bacchides. Ubi ponit ipsius malitiosam insurrectionem. Et secundo Jonathae et suorum dissimulationem ob exercitus sui provisionem. Et cognovit Jonathas. Circa istam ultimam partem ponitur ex parte Jonathae animus sibi providendi. Et secundo ex parte Bacchidis ipsos persequendi, ibi: et audivit Bacchides. In describendo provisionem Jonathae tangit quoddam incidens, quod accidit. Et primo ponit Joannis fratris Jonathae ad Nabuthaeos destinationem. Secundo ponit ipsius Joannis a filiis Jambri interfectionem et spoliationem, ibi: et exierunt. Tertio Jambricarum nuptias facientium punitionem, ibi: post haec verba reversus. Et quarto totius societatis et laetitiae prioris desolationem, ibi: et conversae sunt nuptiae. Et audivit Bacchides. Hic ponitur ex parte Bacchidis animus impugnandi Judaeos: ideo in parte ista fiunt septem commissiones per ordinem vel partitiones. Primo Bacchidis applicatio, ibi: et audivit Bacchides. Secundo exercitus Jonathae informatio. Tertio belli congressio. Quarto Bacchidis subjectio. Quinto Bacchidis reversio. Sexto crudelis illius deliberatio. Septimo ejus vilis consummatio. Et cogitaverunt omnes iniqui, dicentes. Haec est secunda pars in qua agitur de secundo congressu Jonathae cum Bacchide. Et primo ponitur ipsius Bacchidis contra Jonathan concitatio. Et secundo ipsius et suorum contra praedictum conspiratio, ibi: et misit occulte. Tertio Jonathae evasio, ibi: et non potuerunt. Quarto ponitur ipsius Jonathae a Bacchide persequutio, ibi: et congregavit Bacchides. Quinto ipsius a Jonatha expugnatio, ibi: et reliquit Jonathas. Sexto ipsius cum Jonatha confoederatio ad perpetuam de ipso deliberationem, ibi: et cognovit Jonathas, et misit Asphar. Josephus ponit Ascuphar. Et die sabbatorum venit ipse, ut scilicet se non defenderent, sicut supra cap. 1, vel ut Judaeis majorem ignominiam inferrent. Et misit Jonathas fratrem suum, scilicet Joannem. Nabuthaeos, qui fuerunt favorabiles Judae, quando venit in Galaaditim, supra cap. 5. Ut commodarent, vel commendarent illis apparatum. Josephus ait, ut Joannes commendaret eis, idest eorum custodiae, apparatum, scilicet Jonathae et suorum, quousque pugnasset contra Bacchidem, eo quod ipse apparatus esset illi pretiosus. Magister tamen historiarum dicit, quod volebant, ut Nabuthaei accommodarent eis apparatum suum ad bellandum contra Bacchiden. Et exierunt filii Zambri, qui erant inimici Judaeorum, habitantes in insulis, ex Madaba, civitas est, quae habebat ipsum apparatum copiosum, quem intendebat Nabuthaeis commendare. Non enim est hodie sicut heri, id est non possumus modo fugere, sicut alias fecimus: quia, scilicet, erant inclusi aquis, et in loco paludoso. Et extendit Jonathas manum suam, id est potentiam suam, quam ostendit per signa, quia illam bellando volebat ostendere, in Bacchidem et in suos pugnando. Et cum transnatavit Jonathas et sui, pugnaverunt. Et reversi sunt et cetera. Praecepit Alcimus destrui muros. Iste fuit summus sacerdos, et pessimus apostata Judaeorum. Muros domus, id est muros antiquos atriorum. Quae erant prophetarum, id est, antiquorum virorum, ut Esdrae et Nehemiae: vel illa, quae ibi fabricata erant, et a prophetis praenuntiata. Sed non potuerunt, quia dicit Josephus quod Jonathas caute se servabat. Quinquaginta viros, et occidit eos. Hic dicitur ab aliquibus scriptoribus, quod Jonathas eos occidit: sed Josephus dicit, quod Bacchides eos occidit, quia imposuit eis, quod consilium suum de proditione Jonathae insinuaverunt Judaeis; unde isti fuerunt quinquaginta de Judaeis apostatis: et multi libri non habent sic Jonathas, et credo, quod non debet hic esse. Renuntiavit, omnes per eos pati proditionem. Aliqui libri habent, denuntiavit; et tunc sensus est, quod id fecit, ut ad ejus auxilium venirent. Et venit cum numero, id est cum paucis, ita ut numerari possent. Percussit Odarem et fratres ejus, id est, fautores Bacchidis, ad quos recursum habebat. Simon vero et cetera. Haec autem fecit, quia Jonathas ei haec insinuavit, quod exiret, et ita ex una parte insurgeret in exercitum Bacchidis, et ipse ex alia. Et progressus ejus erat inanis, id est inutilis et vanus. Et iratus, Bacchides scilicet, unde surrexit in suos. Et cognovit Jonathas, quod scilicet Bacchides apostatas etiam, qui de sua parte erant, occidebat. Componere pacem, non quia eum timeret; sed vidit, quod Bacchides eum timebat, et quod de facili faceret cum eo pacem, et ea facta, captivos quos tenebat, ex parte Jonathae redderet libenter, et amore hujus voluit pacem facere. In Machmas, nomen loci est duarum syllabarum; quando vero accipitur pro instrumento pugnandi, tunc est trium syllabarum, machinas. ####  |