| #### CAPUT 3 |

| #### #### Et surrexit Judas. Haec est secunda pars illius, scilicet in diebus illis: in qua agitur de ducatu Judae qui defendit populum suum tempore trium regum ordinate se habentium; et dividitur in tres. Primo defendit ipsum sub Antiocho praedicto illustri vel Epiphane. Secundo sub filio ejus Antiocho Eupatore, cap. 6. Tertio sub Demetrio nepote Antiochi filio, scilicet fratris sui Seleuci qui per Antiochum avunculum suum adhuc parvulus privatus est regno, cap. 7. Sub Antiocho vero Epiphane Judas triplex praelium habuit; ideo pars haec in tres dividitur. Primus congressus fuit cum principibus regni. Secundus cum principibus ipsius regis cap. 4. Tertius cum finitimis gentilibus cap. 5. Circa primum primo ostendit quomodo Judas cum suis primum praelium superavit. Secundo quomodo rex Antiochus ad secundum congressum se multipliciter praeparavit, ibi. Ut audivit rex Antiochus. Circa primam partem primo ponitur ipsius Judae assumpti commendatio. Secundo duorum principum regalis militiae expugnatio, ibi: et congregavit Apollonius. Et primo ponitur ejus promotio, et secundo per anticipationem probitatum postea habitarum recapitulatio, ibi: et similis factus est. Et ibi, et congregavit, dicit quomodo vicit Apollonium principem militiae Samariae, et postea quomodo Seon principem Syriae, ibi, et audivit Seon. Circa istam secundam partem ponit primo quomodo ex parte adversarii fortis exercitus praeparatur. Secundo quomodo paucus populus a Juda animatur, ibi: ut audivit ergo exercitum. Circa primum patet adversarium habuisse intentionem invidiosam et praesumptuosam, ibi: faciam mihi, et flagitiosam, ibi: et ascenderunt. Circa factum Judae ponitur ex parte suorum, timoris concussio, et occasio; et ex parte Judae timoris exclusio. Circa primam ponit quomodo exercitum confortavit, secundo quomodo adversarium superavit, ibi: ut cessavit autem loqui. Exclusit autem timorem tripliciter. Primo propter divinum auxilium in quo confidebat. Secundo propter superbiam et malitiam quam in adversariis cognoscebat, ibi: ipsi veniunt. Tertio propter intentionem sanctam quae ipsos movebat, ibi: nos autem pugnabimus. Fuit autem talis pugna animosa et operosa, quia contriverunt adversarios; et fructuosa, quia cecidit timor super eos; et gloriosa, ibi: et pervenit ad regem. Ut audivit autem Antiochus. Haec est secunda pars totius capituli, in qua ostenditur quomodo rex Antiochus ad secundum congressum se praeparavit. Ubi primo ponitur apparatus ex parte regis. Secundo ex parte Judae, ibi: et vidit Judas et fratres ejus. Ex parte regis quomodo rex indignatus ivit in Persidem contra Judam ad pecuniam colligendum et gentem congregandum. Secundo quomodo Lysias ex parte regis congregavit exercitum ad gentem Judaeorum occidendum, ibi: et reliquit Lysiam. Ubi ponitur ejus a rege informatio. Et secundo regis transfretatio, ibi: et rex assumpsit. Tertio ex parte Lysiae voluntatis regis executio, et elegit Lysias Ptolomaeum. Et vidit Judas. Hic ponitur apparatus ex parte Judae quoad quatuor. Et primo praemittitur luctus et oratio, ibi: et vidit. Secundo sequitur jejunium et humiliatio, ibi: et jejunaverunt. Tertio ponitur divini adjutorii imploratio, ibi: et clamaverunt. Quarto paucorum remanentium confortatio, ibi: et post haec constituit. Succendit flammis, idest quibusvis tormentis aut modis aliis. Non enim accipiuntur hic flammae ad literam. Sic Josue cap. 7, ubi agitur de illo qui cum deprehensus esset in scelere comburi mandabatur; et tamen, ut ibi dicitur, fuit lapidatus, et non combustus. Castra impiorum, idest Judaei apostatae et milites sibi subjecti. Bethoron Josephus dicit Beth-Suram, viculum in Judaea. Octingenti. Josephus dicit, octomillia: congregavit omnem propriam virtutem, et multos ex insulis finitimis conducens, parabat circa veris initium pugnare contra Judam, dissensione, quia subditi dissentiebant sibi; eo quod magnanimus erat in expendendo; et exactiones volebat facere contra legitima terrae antiqua. Antiochia, quae primo dicebatur Emath, sed ab Antiocho reparata, sic vocata est, et aliquando dicta fuit Reblatha, ubi exoculatus fuit Sedechias rex Juda, ut 4 Reg. ultimo dicitur. Regionum, de Syria, scilicet de finitimis locis. Et Jerusalem non habitabatur. Hoc dicit ut ostendat quare alibi quam in templo oraverunt, scilicet, in Masphat. Ante in Israel, idest antequam fieret templum, vide in Lib. judicum per totum. Contra Jerusalem. Cum enim essent extra Jerusalem, vertebant se versus eam; quando volebant orare. 4 Reg. 8 et Daniel 6. Librum legis, ad literam: quasi dicerent: haec est lex nobis a te data, et pro cujus conservatione pugnamus: adjuva ergo nos. Consimiliter fecit Ezechias, 4 Reg. 19 et Isaiae 38, quando recepit literas blasphematorias Rapsacis. Vel accipitur continens pro contento; ut appellet librum legis, promissiones scriptas in lege. In quibus scrutabantur, idest secundum quorum tenorem, gentes arguebant Judaeos idolatras, quia Cherubin super altare stabant. Suscitaverunt, idest apparere fecerunt, qui impleverat dies taxatas a lege, ut scilicet orarent cum eis, et offerrent oblationem suam: de quorum ritu, vide Numer. 6. Tribunos autem vocat eos qui mille viris praeerant, centuriones qui centum, sicut et pentacontarchos, qui quinquaginta. Et dicitur a pentaconta quod est, quinquaginta, et archos, quod est princeps. Decuriones autem dicuntur qui praesunt decem, et dixit his qui aedificabant et cetera. ####  |